Ndɛ mber yi, Ghanafo dodowara frɛ semina pawda ahorow biara “Omo” anaa “So Klin”.
Sɛ yɛhwɛ hɛn man Ghana mu a, ɔyɛ dzen papaapa dɛ adze bi ne dzin botum aka adze fofor do ma ayɛ yie. Dɛm ntsi, sɛ edwumakuw bi hɔn adze bi ne dzin ka afofor do a, nna ɔkyerɛ dɛ adze kor no na odzii kan bɔbɔɔ adze. Ɔtɔ fa bi so a, mbrɛ adze kor ne papa tse no ntsi na otum huruw dzi kan wɔ binom dze do no. Ɔba no dɛm a, otum dze basabasayɛ to ndzɛmba wuranom ntamu a ɔnnyɛ adze papa mmfa mma hɛn guadzisɛm.
Mfatoho, sɛ yɛhwɛ guado adze bi tse dɛ “Pepsodent” a, ɔyɛ edur bi a yɛdze twutwuw se. Osiandɛ odzii kan bɔbɔɔ adze no ntsi, ne dzin ehuruw edzi kan wɔ sedur ahorow a yɛwɔ no bi tse dɛ “Close up”, “Colgate”, na dza ɔkeka ho do. Sɛ yɛhwɛ semina pawda a yɛdze hor adze so a, “Omo” na “So Klin” hɔn edzin edzi semina pawda ahorow a yɛwɔ no kan. Sɛ yɛhwɛ merekye pawda guado adze “Cowbell” a, hɔn dzin edzi kan wɔ merekye pawda ahorow a ɔwɔ hɛn man yi mu no do.
Sɛ yɛhwɛ “CocaCola” a wotwa no sin frɛ no “Coke” no a, hɔn dzin abɛda nsafenemfenem biara a wɔdze bese yɛ no do. “Fanta” na “Sprite” so dɛmara. Nsu afamu no, “Nsu” agye abɔ do. Dɛm ntsi nsu biara a obi bɛyɛ egu rɔba mu biara no, nkorɔfo frɛ no “Insu”. “Voltic” nsu edwumakuw no so dɛmara. Nsu biara a ɔwɔ rɔba bɔdambɔ mu no, Ghanafo dodowara frɛ no “Voltic”.
Abɔdomamba hɔn tun ntangow so dɛmara. Ɔno dze, “Pampas” edwumakuw no na woridzi do hen. Dɛm ntsi, abɔdomamba hɔn tun ntangow biara no, ɔmmfa ho edwumakuw a wɔyɛ; Ghanafo frɛ no “Pampas”. “Indomie” so ridzi hen dɛ. Taalea edziban biara no, Ghanafo frɛ no “Indomie”. “Super Glue” so dɛmara. “Super Glue” yɛ edwumakuw bi a wɔyɛ nsudur a ɔtar adze anaa ɔkye adze. Edwumakuw a wɔyɛɛ adze a ɔtse dɛm a ɔbɛgyee dzin no ne dzin nye no. Seseiara dze, edwumakuw biara a ɔbɛyɛ bi no, hɔn dzin aka do. Angoa “Frytol” so dɛmara. “Frytolfo” yɛ angoa na agye dzin araa yie. Dɛm ntsi angoa a ɔwɔ guaman do biara no, Ghanafo dodowara frɛ no “Frytol”. “Maggi” so ka ho. “Maggifo” yɛ nkyendur posaposa a wɔdze yɛ edziban. Seseiara, hɔn edzin abɛda nkyendur biara a wɔdze yɛ edziban no do. Obi mpo tum ka “Onga Maggi”.
Ɔyɛ adze bi a ɔyɛ enyika dze, naaso ɔhaw adwen araa yie. Otwar dɛ ndwumakuw ahorow bɔ mbɔdzen ko ma hɔn guado adze biara a wɔbɛyɛ aba no. Otwar dɛ wɔyɛ nkyerɛkyerɛ a ɔfa hɔn ndzɛmba no ho bɔ ho dawur. Otwar dɛ adzetɔfo ma hɔn adwen da hɔ fa ndzɛmba ahorow a wɔtɔ no ho na wɔhwɛ dze ne dzin ankasa frɛ no amma aammfa basabasayɛ annto hɔn a wɔyɛ ndzɛmba a ɔtse dɛm no ntamu
